ધંધો સંયુક્ત ચાલતો હતો અને ધમધોકાર, પ્રભુદાસભાઈ સાઠની ઉપર ગયા હતા ને કારોબારમાંથી નિવૃત્તિ લેવાનો મનસુબો સેવતા હતા. ૧૯૪૨ની સાલ હતી. સ્વાતંત્ર્યસંગ્રામ એની પરાકાષ્ટાએ હતો અને એવામાં જ સૌથી નાનાભાઈ નરોત્તમદાસનું અવસાન થયું. ત્રણ પાયાની ટીપોયમાંથી એક પાયો-લક્ષ્મીદાસભાઈ- તો અગાઉ તૂટી પડયો હતો અને આ બીજો ખમતીધર પાયો પણ ગયો. હવે એક પાયા ઉપર ઈમારત ટકે? પણ ના, પ્રભુદાસભાઈ પુરૂષાર્થી હતા અને પ્રારબ્ધને માથે ચડાવતા હતા. સાઠ વર્ષ ઉપરની ઉંમરે ફારેગ થવાના ટાણે એ ફરી ગાદી-તકીયે બેઠા, ધંધો સંભાળ્યો અને વિકસાવ્યો પણ ખરો. સામેની દિવાલ પર હાર ચડાવેલા બન્ને ભાઈઓના ફોટોગ્રાફ્સ એમણે પોતાનાં હૃદયમાં જડી દીધા, કારણ કે એ એમાંથી એ પ્રાણતત્ત્વ-જીવનબળ પામતાં હતા.